text: Carl Holst sagde nej til ministerpost
  23 september 2010 kl. 16.23
  Lars Løkke og Lene Espersen fik mange afslag før regeringsrokaden. Både Kathrine Lilleør, Carl Holst og Jan Boye sagde ifølge ny bog nej tak til ministerposter.
  - Ingen kommentarer, lyder det kort fra Carl Holst, da Ritzau beder ham om at forholde sig til oplysningerne.
  
  Flere afvisninger
  Statsminister Lars Løkke Rasmussen (V) måtte finde sig i flere afvisninger, da han tidligere på året var på jagt efter egnede ministeremner uden for folketingsgrupperne i forbindelse med regeringsrokaden.
  Sognepræst Kathrine Lilleør, Odense-rådmand Jan Boye, regionrådsformand Carl Holst, direktør Mads Lebech og vicedirektør for HR ved Aarhus Universitet Louise Gade fik alle tilbuddet, men sagde også alle nej tak.
  Det fremgår af bogen "Projekt Løkke", der er skrevet af journalist Tanja Frederiksen og valgforsker ved Københavns Universitet Sigge Winther Nielsen.
  
  Sej pige
  Bogen beskriver, hvordan Lars Løkke Rasmussen og Lene Espersen en overgang kæmpede om at få fat i Kathrine Lilleør.
  "Til en kaffeslabberas siger Lene Espersen direkte til Løkke: "Hende Kathrine Lilleør er en sej pige. Hvis ikke I spørger hende, så gør vi." Løkke svarer kort: "Det kan du godt glemme. Hun er Venstrepige."
  Lilleør fik senere ministertilbuddet, men sagde nej.
  
  Stor stjerne hos K
  Lene Espersen forsøgte også at overtale den tidligere Frederiksberg-borgmester Mads Lebech, der har en stor stjerne hos De Konservative, men han sagde nej. Samme svar kom fra Odense-rådmand Jan Boye, da han blev spurgt, om han ville være socialminister.
  - Det har jeg overhovedet ingen kommentarer til, siger Jan Boye nu.
  Venstres tidligere Århus-borgmester Louise Gade sagde nej til at blive undervisningsminister, og Løkke havde heller ikke held til at få overtalt sin ven, formanden for Region Syddanmark, Carl Holst, til at blive indenrigs- og sundhedsminister.
  Kristian Jensen var også et bud til posten som indenrigs- og sundhedsminister, men han sagde ja til at blive gruppeformand for Venstre. Derfor endte Bertel Haarder med at blive spurgt.
  
  Haarder skrevet ud
  "Bertel Haarder var egentlig oprindelig skrevet ud af ministerhistorien, men da Løkkes plan ikke går som forventet, kommer han alligevel tilbage på holdet, dog meget sent i overvejelserne," skriver de to forfattere i bogen.
  Den konservative gruppeformand, Henriette Kjær, sagde også nej til at blive minister igen.
   /ritzau/
  